Puso  o kopa dikgosi go tlotlana
Modulasetilo wa Ntlo Ya Dikgosi, Kgosi Puso o kopile maloko go tlotlana fa dipuisanyo di tsweletse. E rile a bua le maloko a Ntlo Ya Dikgosi mono Gaborone bosheng a kopa gore dikgosi di tlotle maikutlo a ba bangwe, dikakanyo tsa bone le gore ba seka ba kgalana kgotsa ba nyenyafatsa ba bangwe. A re go botlhokwa go tlotlomatsa Ntlo Ya Dikgosi ka jaana ke ntlo e e tlotlegang mo setshabeng, ga mmogo le maloko a yone. “Re le dikgosi re tshwanetse go dibela bogosi, go seka ga lebega go na le difatlhi tse di ka fatlhang setshaba se se re tlotlang.” Kgosi Puso a re dipuisanyo tsotlhe tsa Ntlo Ya Dikgosi di a gatisiwa, ka jalo ba tshwanetse go buisana ka mokgwa o o tlaa lebegang o le phepa mo morafeng ka jaana bogosi bo tseelwa kwa godimo. Kgosi a re mo dipuisanong tse di fetileng o fatlhilwe ke mafoko mangwe, mme a bolela fa se se tshwanetse go khutla ka jaana a sa batle go tsamaisa ntlo ka tshokamo, kgotsa go gotlhagotlhana le maloko. BOKHUTLO